Գևին Ուիլյամսոն

**Գևին Ալեքսանդր Ուիլյամսոն** (; ), բրիտանացի քաղաքական գործիչ։ Մեծ Բրիտանիայի պաշտպանության նախարար (2017-2019), կրթության նախարար (2019-2021)։ Նախարար առանց պաշտոնի (2022 թվականի հոկտեմբեր-նոյեմբեր):

## Կենսագրություն
Ավարտել է Բրեդֆորդի համալսարանի գիտությունների բակալավրի աստիճանով, որտեղ սովորել է հասարակական գիտություններ։

Համալսարանն ավարտելուց հետո կարիերա է սկսել արտադրության մեջ, այնուհետև դարձել է ճարտարապետական բյուրոյի գործադիր տնօրեն, որը մշակել է բազմաթիվ դպրոցների, ինչպես նաև տարբեր շենքերի նախագծեր մասնավոր և պետական պատվերով: Եղել է Citizens Advice բարեգործական կազմակերպության տեղական Բյուրոյի հոգաբարձուների խորհրդի անդամ։ 2001 թվականին ընտրվել է վարչությունների խորհրդի անդամ։ Նա զբաղեցրել է Բուխարիներ արտադրող Elgin & Hall ընկերության գործադիր տնօրենի պաշտոնը, որտեղից ազատվել է 2004 թվականին աշխատակցուհու հետ կապի պատճառով։ 2010 թվականին գլխավորել Է Պահպանողական կուսակցության Սթոք-օն-Թրենտի մասնաճյուղը, որտեղ զբաղվել է կերամիկայի արտադրությամբ։

### Քաղաքական կարիերա
2005 թվականին Պահպանողական կուսակցությունը խորհրդարանական ընտրություններում առաջադրեց Ուիլյամսոնի թեկնածությունը Հյուսիսային Բլեքփուլ և Ֆլիթվուդ ընտրատարածքում, սակայն նա պարտություն կրեց։ Ընտրվել է Համայնքների պալատ 2010 թվականի մայիսի 6-ի ընտրություններում Հարավային Ստաֆորդշիր շրջանում։ 2011-2012 թվականներին եղել է Հյուսիսային Իռլանդիայի հարցերով կրտսեր նախարար Ուգո Սվայրի խորհրդարանական անձնական քարտուղարը, 2012 թվականի հուլիսից մինչև սեպտեմբեր եղել է Հյուսիսային Իռլանդիայի հարցերով նախարար Օուեն Պատերսոնի խորհրդարանական անձնական քարտուղարի պարտականությունները։ 2012-2013 թվականներին եղել է տրանսպորտի նախարար Պատրիկ Մակլոհլինի խորհրդարանական անձնական քարտուղարը, 2013 թվականին նույն պաշտոնը զբաղեցրել է վարչապետ Դևիդ Քեմերոնի աշխատակազմում։

Կարևոր պաշտոններ չզբաղեցնելով՝ Ուիլյամսոնն առաջին անգամ ուշադրություն է գրավել 2013 թվականին, երբ պատգամավորների հարցերին Քեմերոնի պատասխանների ժամանակ նկատողություն է ստացել Համայնքների պալատի խոսնակ Ջոն Բերքոուից աղմկոտ պահվածքի համար: Բերկոուն այնուհետև հետևյալ կերպ է բնութագրել վարչապետի խորհրդարանական անձնական քարտուղարի պարտականությունները՝ «նրա դերը ճիշտ տեղերում գլխով անելը, թղթերը հանելը և կրելը. ոչ մի աղմուկ չի պահանջվում»։

2015 թվականի մայիսի 7-ին հաղթել է նախկին ընտրատարածքի հերթական խորհրդարանական ընտրություններում՝ ձայների 59,4% արդյունքով ՝ 6,2%-ով բարելավելով 2010 թվականի իր հաջողությունը։ Մրցակիցներից ուժեղագույնը՝ լեյբորիստ Քևին Մաքիլդաֆը (Kevin McElduff), ստացել է ընդամենը 18,4 տոկոս %։

### Թերեզա Մեյի կառավարություններում
2016 թվականի հուլիսի 14-ին Թերեզա Մեյը կաբինետի ձևավորման ժամանակ նշանակվել է Գանձապետարանի խորհրդարանական քարտուղար և Համայնքների պալատում մեծամասնության գլխավոր խորհրդարանական կազմակերպիչ։

2017 թվականի հունիսի 9-ին պահպանել է իր պաշտոնները Մեյի երկրորդ կաբինետի ձևավորման ժամանակ։

2017 թվականի նոյեմբերի 2-ին Մայքլ Ֆելոնի հրաժարականից հետո նշանակվել է պաշտպանության նախարար։

Ուիլյամսոնի՝ որպես պաշտպանության նախարարի առաջին կարևոր ելույթը մամուլի առջև տեղի է ունեցել 2018 թվականի մարտի 15-ին և նվիրված էր նախկին կրկնակի գործակալ Սկրիպալի և նրա դստեր թունավորմանը նյարդապարալիտիկ նյութով: Մեղադրելով Ռուսաստանի իշխանություններին Մեծ Բրիտանիայի տարածքում այդ հանցագործությանը մասնակցության մեջ և մեկնաբանելով Ռուսաստանի արձագանքը Մեծ Բրիտանիայից իր դիվանագետների արտաքսմանը՝ Ուիլյամսոնը հայտարարել է, որ Ռուսաստանը պետք է «մի կողմ քաշվի և լռի» (to go away and shut up)։ Ռուսաստանի պաշտպանության նախարարության պաշտոնական ներկայացուցիչ գեներալ-մայոր Իգոր Կոնաշենկովը Գևին Ուիլյամսոնի հայտարարությունն անվանել է «բազար հաբալկայի հռետորաբանություն» և հավելել, որ բրիտանացի նախարարի նման հայտարարությունը «հրաշալի բնութագրում է նրա մտավոր իմպոտենցիայի ծայրահեղ աստիճանը», իսկ Ռուսաստանի արտգործնախարար Սերգեյ Լավրովը հայտարարել է, որ Ուիլյամսոնը, հնարավոր է, կրթության պակաս ունի։

2019 թվականի մայիսի 1-ին ազատվել է պաշտպանության նախարարի պաշտոնից՝ Մեծ Բրիտանիայում 5G ցանցի զարգացման նախագծերին չինական Huawei ընկերությանը ներգրավելու մասին Մեծ Բրիտանիայի ազգային անվտանգության խորհրդի տվյալների արտահոսքի մեջ ներգրավվելու կասկածանքով։ 2019 թվականի մայիսի 4-ին Mail On Sunday թերթը Ուիլյամսոնի հրաժարականի իրական պատճառ է անվանել մասնավոր զրույցներում նրա պնդումները, որ Թերեզա Մեյի առաջին տիպի շաքարախտը թույլ չի տալիս նրան պատշաճ կերպով կատարել վարչապետի պարտականությունները։

### Բորիս Ջոնսոնի կառավարություններում
2019 թվականի հուլիսի 24-ին Բորիս Ջոնսոնի կառավարության ձևավորման ժամանակ նշանակվել է կրթության նախարար։

2021 թվականի սեպտեմբերի 15-ին Ջոնսոնի երկրորդ կաբինետում մի շարք կադրային տեղաշարժերի ընթացքում հեռացվել է կառավարությունից։

### Ռիշի Սունակի կառավարությունում
2022 թվականի հոկտեմբերի 25-ին, կառավարական ճգնաժամի ավարտին, ձևավորվեց Ռիշի Սունակի կաբինետը, որտեղ Ուիլյամսոնը նշանակվեց նախարար առանց պաշտոնի։

2022 թվականի նոյեմբերի 8-ին հրաժարական է տվել ենթակաների և գործընկերների նկատմամբ կոպտության մեղադրանքների պատճառով։

## Անձնական կյանք
Ուիլյամսոնն ամուսնացած Է Ջոան Իլանդի հետ, ամուսիններն ունեն երկու դուստր՝ Անաբելն ու Գրեյսը։

## Պարգևներ
* Բրիտանական կայսրության կոմանդորի աստիճանի շքանշան (2016 թվականի օգոստոսի 4)՝ «քաղաքական և պետական ծառայությունների համար»։

## Ծանոթագրություններ

## Արտաքին հղումներ
* 
* 
* 

 
Կատեգորիա:21-րդ դարի քաղաքական գործիչներ
Կատեգորիա:Անգլիայի քաղաքական գործիչներ
Կատեգորիա:Մեծ Բրիտանիայի քաղաքական գործիչներ
Կատեգորիա:Քաղաքական գործիչներ